b'\n_START_ARTICLE_\nInna Koskenniemi\n_START_PARAGRAPH_\nInna Katharina Koskenniemi (24. tammikuuta 1923 Turku \xe2\x80\x93 22. tammikuuta 1995) oli suomalainen kielen- ja kirjallisuudentutkija ja Turun yliopiston englantilaisen filologian professori vuosina 1969\xe2\x80\x931988. H\xc3\xa4n tutki Englannin renessanssin ja keskiajan kielt\xc3\xa4 ja kirjallisuutta._NEWLINE_Koskenniemi kirjoitti ylioppilaaksi 1941, valmistui filosofian kandidaatiksi 1948, maisteriksi 1950 ja lisensiaatiksi 1957 ja v\xc3\xa4itteli tohtoriksi 1965. H\xc3\xa4n ty\xc3\xb6skenteli Turun suomalaisen yhteiskoulun kieltenopettajana vuosina 1951\xe2\x80\x931954 ja toimi Turun yliopiston englantilaisen filologian assistenttina 1957\xe2\x80\x931967, dosenttina 1964\xe2\x80\x931967, apulaisprofessorina 1967\xe2\x80\x931969 ja professorina vuodesta 1969. Koskenniemen professorikautena englantilaisen filosofian laitoksesta tuli humanistisen tiedekunnan suurimpia yksik\xc3\xb6it\xc3\xa4. H\xc3\xa4n tutki itse muun muassa renessanssiajan englantilaisen draaman kielt\xc3\xa4 ja osallistui kansainv\xc3\xa4lisiin Shakespeare-kongresseihin Stratford-upon-Avonissa Englannissa._NEWLINE_Inna Koskenniemen is\xc3\xa4 oli professori V. A. Koskenniemi. Inna Koskenniemi oli Perustuslaillisen kansanpuolueen kannattaja ja aktiivinen politiikassa 1970-luvulla. Vuoden 1979 eduskuntavaaleissa h\xc3\xa4n sai 1\xc2\xa0646 \xc3\xa4\xc3\xa4nt\xc3\xa4 Turun l\xc3\xa4\xc3\xa4nin etel\xc3\xa4isess\xc3\xa4 vaalipiiriss\xc3\xa4 ja ylsi vaaliliiton toiselle varasijalle. Koskenniemen noin 1\xc2\xa0500 nidett\xc3\xa4 k\xc3\xa4sitt\xc3\xa4v\xc3\xa4 kirjasto lahjoitettiin vuonna 1995 englantilaisen filologian laitokselle.'